b'\n_START_ARTICLE_\nNacionalni in\xc5\xa1titut za biologijo\n_START_PARAGRAPH_\nNacionalni in\xc5\xa1titut za biologijo (kratica NIB) je slovenski javni raziskovalni zavod na podro\xc4\x8dju biologije. Na podlagi dognanj iz opravljenih prou\xc4\x8devanj in raziskovanj ustvarja nova vedenja in znanja s podro\xc4\x8dja biologije.\n_START_SECTION_\nZgodovina\n_START_PARAGRAPH_\nZa za\xc4\x8detek in\xc5\xa1tituta \xc5\xa1teje akt Biotehni\xc5\xa1ke fakultete o ustanovitvi In\xc5\xa1tituta za biologijo na Oddelku za biologijo, ki je bil sprejet 29. aprila 1960. Pod okriljem fakultete je deloval do leta 1975, ko je postal samostojna in enovita delovna organizacija. Naslednji mejnik in\xc5\xa1tituta je leto 1988, ko se je iz prostorov Biotehni\xc5\xa1ke fakultete preselil v lastne prostore na Karlov\xc5\xa1ko ulico v Ljubljani. Vlada Republike Slovenije in Univerza v Ljubljani sta 24. marca 1994 ustanovila javni raziskovalni zavod In\xc5\xa1titut za biologijo in s tem uredila kadrovsko in materialno osnovo za nemoteno delovanje in\xc5\xa1tituta. Takrat se je pri\xc4\x8dela gradnja zgradbe v Biolo\xc5\xa1kem sredi\xc5\xa1\xc4\x8du Slovenije, v katero se je in\xc5\xa1titut postopoma preselil v letih 1995 do 1998. Tik pred dokon\xc4\x8dno preselitvijo, 17. januarja 1998, se je in\xc5\xa1titut preimenoval v Nacionalni in\xc5\xa1titut za biologijo, s skraj\xc5\xa1anim imenom NIB.\n_START_SECTION_\nPoslanstvo\n_START_PARAGRAPH_\nTemeljno poslanstvo in\xc5\xa1tituta je ustvarjanja novega znanja na podro\xc4\x8dju biologije in sorodnih naravoslovnih ved ter hkrati prena\xc5\xa1anja tega znanja v uporabo za izbolj\xc5\xa1evanje kakovosti \xc5\xbeivljenja ljudi._NEWLINE_Svoje poslanstvo in\xc5\xa1titut ustvarja z raziskavami na podro\xc4\x8dju biologije in sorodnih ved v Sloveniji; s sodelovanjem in izvajanjem mednarodnih projektov, posebej tistih iz Okvirnih raziskovalnih programov Evropske unije; z vzpostavljanjem sistema okoljskega nadzora in sodelovanja pri njihovem izvajanju; z aktivno vlogo pri vzpostavljanju sistema varne hrane in sodelovanje pri nadzoru, predvsem na podro\xc4\x8dju GSO; z aktivno vlogo pri sistemu varstva rastlin na podro\xc4\x8dju povzro\xc4\x8diteljev bolezni rastlin; s povezovanjem s farmacevtsko, biotehnolo\xc5\xa1ko in prehrambeno industrijo; z usposabljanjem mladih raziskovalcev ter s povezovanjem z univerzami in drugimi visoko\xc5\xa1olskimi organizacijami za dodiplomski in podiplomski \xc5\xa1tudij.'